Komisjoni määrus (EÜ) nr 686/2004,

14. aprill 2004,

milles sätestatakse tootjaorganisatsioone puudutavad üleminekumeetmed puu- ja köögiviljade turul arvestades Tšehhi, Eestis, Küprose, Läti, Leedu, Ungari, Malta, Poola, Sloveenia ja Slovakkia Euroopa Liiduga ühinemist

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,

võttes arvesse Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti, eriti selle artikli 41 esimest lõiku,

ning arvestades järgmist:

(1) Komisjoni 11. augusti 2003. aasta määruses (EÜ) nr 1432/2003, millega kehtestatakse nõukogu määruse (EÜ) nr 2200/96 üksikasjalikud rakenduseeskirjad tootjaorganisatsioonide tunnustamise ja tootjarühmade eeltunnustamise tingimuste kohta [1] ja komisjoni 11. augusti 2003. aasta määruses (EÜ) nr 1433/2003, milles sätestatakse nõukogu määruse (EÜ) nr 2200/96 üksikasjalikud rakenduseeskirjad seoses rakendusfondide, rakenduskavade ja rahalise abiga, [2] määratakse tootjaorganisatsioonide tunnustamise ja neile toetuse andmisega seotud teatud tähtajad ja tingimused. Tuleks kehtestada üleminekumeetmed, et võimaldada tootjaorganisatsioonidel ja tootjarühmadel Tšehhis, Eestis, Küprosel, Lätis, Leedus, Ungaris, Maltal, Poolas, Sloveenias ja Slovakkias (edaspidi "uued liikmesriigid") taotleda nimetatud määrustes sätestatud toetusi enne 1. jaanuari 2005.

(2) Mitmed uued liikmesriigid on võtnud vastu siseriiklikud õigusaktid, mis puudutavad tootjaorganisatsioonide ja tootjarühmade tunnustamist ja neile toetuste andmist, ning paljud tootjaorganisatsioonid ja tootjarühmad on juba loodud.

(3) Uutel liikmesriikidel peaks olema võimalik ajutiselt käsitleda vastavate siseriiklike õigusaktide alusel tunnustatud tootjaorganisatsioone ja tootjarühmi kui määruse (EÜ) nr 2200/96 alusel tunnustatuid. Nii võivad nimetatud tootjaorganisatsioonid ja tootjarühmad taotleda olemasolevat ühenduse abi. Uued liikmesriigid peaksid tegema enne 2005. aasta lõppu kindlaks, kas tootjaorganisatsioonid ja tootjarühmad ka tegelikult vastavad nõukogu 28. oktoobri 1996. aasta määruses (EÜ) nr 2200/96 (puu- ja köögiviljaturu ühise korralduse kohta) [3] sätestatud tunnustamiskriteeriumidele. Nimetatud tootjaorganisatsioonidele ja tootjarühmadele makstava toetusega seotud finantsvastutus on kõnealustel uutel liikmesriikidel.

(4) Mõned uued liikmesriigid pole oma siseriiklikes õigusaktides näinud ette tootjaorganisatsioonide tunnustamist määruse (EÜ) nr 2200/96 artikli 11 lõike 1 punkti a alapunktides ii–vii osutatud toodete kategooriate alusel. Selguse mõttes tuleks enne 1. maid 2004 siseriiklike õigusaktidega kooskõlas tunnustatud tootjaorganisatsioone ja tootjarühmi pidada määruse (EÜ) nr 2200/96 artikli 11 lõike 1 punkti a alapunktis i osutatud kategooriasse "puu- ja köögivili" kuuluvaiks.

(5) Protsessi kiirendamiseks ei tohiks uue taotluse esitamist nõuda enne 1. maid 2004 siseriiklike õigusaktidega kooskõlas tunnustatud tootjaorganisatsioonidelt ja tootjarühmadelt. Uued liikmesriigid peaksid neile teatama, kas nad on 2004. aastaks tunnustatud vastavalt määrusele (EÜ) nr 1432/2003 või mitte.

(6) Rakenduskavadega pole kogemusi ei tootjaorganisatsioonidel ega uutel liikmesriikidel. Uute liikmesriikide tootjaorganisatsioonid võivad üleminekumeetmena esitada rakenduskava, mille maksimaalne kestus on poolteist aastat. Lühikeste, lihtsate kavade koostamisega lühendatakse aega, mis kulub tootjaorganisatsioonidel ettevalmistamisele ja siseriiklikel asutustel hindamisele. Nimetatud kavade koostamine, hindamine, rakendamine ja kontrollimine peaks aitama tootjaorganisatsioonidel ja siseriiklikel asutustel tulla pärast üleminekuperioodi paremini toime normaalpikkusega rakenduskavadega.

(7) Uutes liikmesriikides enne 1. maid 2004 nende siseriiklike õigusaktidega kooskõlas vastu võetud tunnustamiskavade alguspäevaks tuleks lugeda 1. mai 2004.

(8) Uued liikmesriigid on kohustatud kontrollima igal aastal tunnustamiskriteeriumidele ja toetuse andmise tingimustele vastamise osas teatud protsenti tootjaorganisatsioonidest ja tootjarühmadest. Võttes arvesse sellest tulenevat halduskoormust uutele liikmesriikidele, peaks viimastel olema lubatud vähendada tootjaorganisatsioonide ja tootjarühmade kontrolliprotsenti nii, et see oleks 2005. aastal vähemalt pool tavapärasest, kuid kui seda võimalust kasutatakse, tuleks protsendimäära 2006. aastal samapalju tõsta, et saavutada kahe aasta normaalne keskmine.

(9) Uute liikmesriikide ettevõtjad ei ole kohustatud üleminekumeetmeid kasutama, vaid võivad kohaldada tavapäraseid eeskirju, mis on ette nähtud määrustes (EÜ) nr 1432/2003 ning (EÜ) nr 1433/2003, komisjoni 3. novembri 2003. aasta määruses (EÜ) nr 1943/2003, millega sätestatakse nõukogu määruse (EÜ) nr 2200/96 rakenduseeskirjad, mis käsitlevad eeltunnustatud tootjarühmadele toetuse andmist, [4] ning komisjoni 21. jaanuari 2004. aasta määruses (EÜ) nr 103/2004, millega sätestatakse nõukogu määruse (EÜ) nr 2200/96 üksikasjalikud rakenduseeskirjad sekkumiskorra ning turult kõrvaldamise kohta puu- ja köögiviljasektoris. [5]

(10) Käesoleva määrusega ettenähtud meetmed on kooskõlas värske puu- ja köögivilja turu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Mõiste

Käesolevas määruses tähendab mõiste "uued liikmesriigid" Tšehhit, Eestit, Küprost, Lätit, Leedut, Ungarit, Maltat, Poolat, Sloveeniat ja Slovakkiat.

Artikkel 2

Tunnustamine ja eeltunnustamine

1. Erandina määruse (EÜ) nr 1432/2003 artiklist 1 ja määruse (EÜ) 2200/96 artiklist 12 võivad uued liikmesriigid käsitleda enne 1. maid 2004 siseriiklike õigusaktidega kooskõlas tunnustatud tootjaorganisatsioone ja tootjarühmi kas tunnustatud tootjaorganisatsioonidena või eeltunnustatud tootjarühmadena vastavalt määrusele (EÜ) nr 2200/96 (edaspidi "tunnustatud tootjaorganisatsioonid" ja "tunnustatud tootjarühmad").

Alates 1. maist 2004 teavitavad uued liikmesriigid võimalikult kiiresti enne nimetatud kuupäeva siseriiklike õigusaktidega kooskõlas tunnustatud tootjaorganisatsioone ja -rühmi nende tunnustamist puudutavatest otsustest.

2. Esimese lõikes osutatud otsuseid kohaldatakse teatamiskuupäevast 31. detsembrini 2005.

3. Uued liikmesriigid edastavad komisjonile 30 päeva jooksul arvates lõikes 1 osutatud teatamisest määruse (EÜ) 2200/96 artikli 12 lõike 1 punktis c ja määruse (EÜ) nr 1432/2003 artikli 17 lõikes 5 osutatud teabe selle kohta, milliseid tootjaorganisatsioone ja tootjarühmi tunnustati vastavalt käesolevale määrusele ja milliseid mitte.

Artikkel 3

Tootjaorganisatsioonide kategooriad

Kui uue liikmesriigi õigusaktides pole määruse (EÜ) nr 2200/96 artikli 11 lõike 1 punktis a sätestatud tootjaorganisatsioonide kategooriaid puudutavaid sätteid, loetakse, et selle uue liikmesriigi tunnustatud tootjaorganisatsioon kuulub nimetatud määruse artikli 11 lõike 1 punkti a alapunktis i osutatud kategooriasse "puu- ja köögivili".

Artikkel 4

Rakenduskavad

1. Enne 1. maid 2004 siseriiklike õigusaktidega kooskõlas tunnustatud uue liikmesriigi tootjaorganisatsioon võib esitada hiljemalt 31. detsembril 2005 lõppevat perioodi puudutava rakenduskava heakskiitmiseks enne 30. juunit 2004. Nimetatud taotlustele lisatakse organisatsiooni poolt võetud kohustus esitada uus rakenduskava hiljemalt 15. septembril 2005. Vastavalt määruse (EÜ) nr 1433/2003 artiklis 7 sätestatule näidatakse rakenduskavades rakendusfondide eeldatavaid summasid, mis põhinevad nimetatud määruse artiklis 4 määratletud võrdlusperioodil ning sisaldavad nimetatud määruse artiklites 8 ja 9 osutatud teavet.

2. Pädevad siseriiklikud asutused võtavad esitatud rakenduskava kohta otsuse vastu kolme kuu jooksul alates lõikes 1 osutatud taotluse esitamisest.

Rakenduskava ei kiideta siiski heaks enne, kui asjaomast tootjaorganisatsiooni pole teavitatud artikli 2 lõikes 1 osutatud positiivsest otsusest.

3. Pädevad siseriiklikud asutused teavitavad tootjaorganisatsioone oma otsusest kiita rakenduskava heaks. Rakenduskavade elluviimine võib alata alles pärast seda, kui pädevad siseriiklikud asutused on need heaks kiitnud.

4. Vastavalt määruse (EÜ) nr 1433/2003 artiklitele 18, 20 ja 21 võivad tootjaorganisatsioonid taotleda oma rakenduskavadele toetust.

Asjaomane uus liikmesriik kannab siiski 2004. ja 2005. aastal määruse (EÜ) nr 1433/2003 artiklite 6 või 8 rikkumise abil saadud toetuse kasutamisest tulenevat finantsvastutust.

5. Vastavalt määruse (EÜ) nr 103/2004 artiklile 7 võivad enne 1. maid 2004 siseriiklike õigusaktidega kooskõlas tunnustatud tootjaorganisatsioonid taotleda ühenduse kõrvaldamishüvitist.

Asjaomased uued liikmesriigid kannavad siiski finantsvastutust, mis kaasneb artikli 2 lõikes 1 osutatud negatiivsest otsusest teatamisega.

Artikkel 5

Tunnustatud tootjarühmadele antav abi

Tunnustatud tootjarühmad võiva taotleda määruse (EÜ) nr 2200/96 artikli 14 lõikes 2 osutatud abi, kui see on võimalik asjaomases liikmesriigis vastavalt määruse (EÜ) nr 1943/2003 artiklile 5.

Kui kooskõlas siseriiklike õigusaktidega heaks kiidetud tunnustatud kava elluviimine on alanud enne 1. maid 2004, loetakse määruse (EÜ) nr 1432/2003 artikli 18 lõikes 1 osutatud heakskiitmise kuupäevaks 1. mai 2004.

Artikkel 6

Kontrollid

2005. aastal võivad uued liikmesriigid vähendada tootjaorganisatsioonide ja tootjarühmade kontrolliprotsenti nii, et see oleks vähemalt pool määruse (EÜ) nr 1432/2003 artikli 20 lõikes 2 ja määruse (EÜ) nr 1433/2003 artikli 23 lõikes 2 sätestatud minimaalsest kontrolliprotsendist.

Kui uus liikmesriik seda võimalust kasutab, suurendatakse 2006. aastal protsendimäära samaväärselt 2005. aasta määraga, et saavutada kahe aasta normaalne keskmine.

Artikkel 7

Määrusi (EÜ) nr 1432/2003, (EÜ) nr 1433/2003, (EÜ) nr 1943/2003 ja (EÜ) nr 103/2004 kohaldatakse kooskõlas käesolevas määruses sätestatud eeskirjadega.

Artikkel 8

Jõustumine

Käesolev määrus jõustub Tšehhi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingu jõustumise päeval vastavalt selles sätestatud tingimustele.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. aprill 2004

Komisjoni nimel

komisjoni liige

Franz Fischler

[1] ELT L 203, 12.8.2003, lk 18.

[2] ELT L 203, 12.8.2003, lk 25. Määrust on viimati muudetud määrusega (EÜ) nr 1582/2003 (ELT L 227, 11.9.2003, lk 3).

[3] EÜT L 297, 21.11.1996, lk 1. Määrust on viimati muudetud komisjoni määrusega (EÜ) nr 47/2003 (ELT L 7, 11.1.2003, lk 64).

[4] ELT L 286, 4.11.2003, lk 5.

[5] ELT L 16, 23.1.2004, lk 3.

--------------------------------------------------